Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 178/12/7701	Bardejov, 11.4.2013
EEČ : 2-54-42-2013

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Bardejov
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v dňoch 05.01.2007, 09.01.2007 a 10.01.2007 v predajni spoločnosti DIGITEL s.r.o. Spišská Nová Ves, nachádzajúcej sa v obchodnom dome Hypernova na ul.Mlynskej v Bardejove uzatvoril so spoločnosťou T-Mobile Slovensko, a.s., t.č. po zmlúčení Slovak Telekom, a.s.XXXXX, XXXXX, zmluvy o pripojení a využívaní služieb spoločne s odberom mobilných telefónov rôznych značiek na mená XXXXX, nar. 23.04.1984, trvale bytom Lesíček č. 27, okr. XXXXX, XXXXX, nar. 21.02.1988, trvale bytom Lesíček č. 77, okr. XXXXX, XXXXX, nar. 19.12.1983, trvale bytom Lesíček č. 59, okr. XXXXX, XXXXX, nar. 11.02.1982, trvale bytom Lesíček č. 27, okr. XXXXX, a XXXXX, nar. 04.07.1979, trvale bytom Rokycany č. 89, okr. XXXXX, bez vedomia a súhlasu týchto osôb, čím takto uviedol do omylu spoločnosť Slovak Telekom, a.s., a spôsobil tak spoločnosti Slovak Telekom, a.s., XXXXX, XXXXX, IČO: 35763469, škodu vo výške 1 112,40 €, čím spáchal prečin podvodu podľa § 221 ods. 1 Trestného zákona,

lebo je trestné stíhanie neprípustné podľa § 9 odsek 1 písmeno a

Odôvodnenie:
Uznesením povereného príslušníka Obvodného oddelenia Policajného zboru v Bardejove zo dňa 11.05.2012 bolo zmysle § 206 ods. 1 Trestného poriadku vznesené obvinenie XXXXX pre súbeh prečinu podvodu podľa § 221 ods. 1 Trestného zákona a prečinu poškodzovania cudzích práv podľa § 375 ods. 1 písm. a) Trestného zákona na tom skutkovom základe, ako je uvedený vo výrokovej časti uznesenia. Po zrušení tohto uznesenia o vznesení obvinenia na základe sťažnosti obvineného a doplnení vyšetrovania v zmysle pokynu prokurátora Okresnej prokuratúry Bardejov vyšetrovateľ Odboru kriminálnej polície Okresného riaditeľstva Policajného zboru v Bardejove dňa 12.11.2012 opätovne vzniesol XXXXX obvinenie pre prečin podvodu podľa § 221 ods. 1 Trestného zákona. Sťažnosť proti opätovnému vzneseniu obvinenia podanú obvineným v zákonom stanovenej lehote bola prokurátorom Okresnej prokuratúry Bardejov zamietnutá s tým, že v priebehu vyšetrovania budú vykonané všetky dostupné dôkazy a to nielen tie, ktoré svedčia v neprospech obvineného XXXXX, ale aj tie, ktoré svedčia v jeho prospech.

Vyšetrovateľom Odboru kriminálnej polície Okresného riaditeľstva Policajného zboru v Bardejove boli v priebehu vyšetrovania do spisu zabezpečené odpisy registra trestov obvineného a následne rozsudky uvádzané v záznamoch odpisu registra trestov.
 Z Trestného rozkazu Okresného súdu XXXXX sp. zn. 31T 53/07 zo dňa 16.08.2007 je zrejmé, že obvinený XXXXX spáchal skutky v dňoch 23.12.2004, 25.01.2007, 26.01.2007 a 30.01.2007.
Z Trestného rozkazu Okresného súdu Svidník sp. zn. 3T/74/2007 zo dňa 07.11.2007 je zrejmé, že obvinený XXXXX spáchal skutok dňa 30.01.2007.
Z Trestného rozkazu Okresného súdu XXXXX sp. zn. 31T 71/08 zo dňa 26.06.2009 je zrejmé, že obvinený spáchal skutok v dňoch 31.01.2007 a 19.01.2007.
Z XXXXX súdu XXXXX sp. zn. 2T/46/23007 zo dňa 09.09.2009 je zrejmé, že obvinený spáchal skutky v dňoch 10.03.2006. 24.03.2006, 28.03.2006, 03.04.2006, 04.042006, 07.04.2006, 12.04.2006, 26.04.2006, 02.05.2006, 04.05.2006,  06.02.2006, 17.03.2006.

Trestného činu podvodu podľa § 221 ods.1  Trestného zákona sa dopustí ten, kto  na  škodu  cudzieho  majetku  seba alebo  iného obohatí tým, že uvedie niekoho do omylu alebo využije niečí omyl a spôsobí tak na cudzom majetku  malú škodu, za čo sa potrestá odňatím slobody až na dva roky.

V zmysle ustanovenia § 87 ods. 1 písm. e/ Trestného zákona trestnosť činu zaniká uplynutím premlčacej doby, ktorá je tri roky pri prečinoch, za ktorý tento zákon v osobitnej časti dovoľuje uložiť trest odňatia slobody s hornou hranicou trestnej sadzby menej ako tri roky.

Podľa ods.  3 cit. ustanovenia premlčanie trestného činu sa prerušuje: 
a) vznesením obvinenia pre trestný čin, o ktorého premlčanie ide, ako aj po ňom nasledujúcimi úkonmi orgánu činného v trestnom konaní, sudcu pre prípravné konanie alebo súdu smerujúcimi k trestnému stíhaniu páchateľa, alebo
b) ak páchateľ spáchal v premlčacej dobe úmyselný trestný čin.

V zmysle § 215 ods. 1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa ustanovenia § 9 ods. 1 písm. a)  Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie premlčané.

V predmetnej veci bolo obvinenie XXXXX pre prečin podvodu podľa § 221 ods. 1 Trestného zákona vznesené dňa 12.11.2012. V zmysle vyššie citovaných ustanovení trestnosť činu zanikla uplynutím premlčacej doby dňa 31.01.2010, keďže plynutie premlčacej doby bolo prerušené spáchaním iných trestných činov, z ktorých bol, ako vyplynulo z vyššie uvedeného trestného rozkazu Okresného súdu XXXXX sp. zn. 31T 71/08 zo dňa 26.06.2009, posledný spáchaný dňa 31.01.2007. Z uvedeného dôvodu boli splnené zákonné podmienky odôvodňujúce zastavenie trestného stíhania podľa § 215 ods. 1 písm. d) Trestného poriadku s poukazom na § 9 ods. 1 písm. a) Trestného zákona voči obvinenému XXXXX.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladislava Slosarčíková
prokurátorka